In en om die huis: EIER EN BEETBLARE
EIER EN BEETBLARE
Met ŉ skakelbeampte soos Popeye wat sy spinasie sommer direk uit die blikkie eet sal alle ander blaargroentes altyd aan die agterspeen suig.
Indien jy weer beet koop, moenie die blare weggooi nie, want selfs Popeye weet dat beetblare lekkerder en meer geurig as spinasie is.
Voorstelle vir die res van die dis
Probeer om die varste beetblare te kry en spoel die grond versigtig af. Kook saam met ŉ paar uieskywe vir ongeveer 10 minute in soutwater. Dreineer en snipper die blare en uie. Plaas dit terug in die leë pot en braai oor lae hitte vir ŉ minuut of wat in ŉ klein bietjie sonneblomolie. Roer die room versigtig by.
Aanmekaarslaan van die dis
Plaas ŉ paar repies spek op ŉ snytjie roosterbrood met die beetblare bo-op. Maak ŉ nessie in jou beetblare en plaas ŉ posjeerde eier in die nessie. Eet en geniet en vertel vir Popeye dat beetblare net so smaakvol en gesond soos spinasie kan wees. Of dalk nog beter.